Sal-ħin li qed nikteb, l-investigazzjoni interna tal-Pulizija nfirxet minn waħda iffukata fuq it-taqsima tat-traffiku għal taqsimiet oħra tal-korp . Bosta huma mnixxfa kif dawk li suppost iżommu l-ordni u jħarsu l-osservanza tal-liġi qed jiġu nvestigati huma stess dwar allegazzjionijiet ta' abbuż minn fondi pubbliċi kif ukoll allegazzjonijiet li talbu flus biex ma jagħmlux dmirhom (speċi ta' Supretendent u numru ta' uffiċjali oħra, rinfaċċjati bil-provi rreżenjaw mill-korp. Numru mhux żgħir ta' pulizija ġew interrogati. M'għandniex inkunu sorpriżi b'dan kollu, għax dan huwa kollu riżultat dirett ta' kultura ta' impunità li ġiet imxettla b'mod kontinwu mill-Partit Laburista fil-Gvern tul dawn l-aħħar snin. Xejn mhu xejn. B'xi mod jew ieħor kollox jibqa' għaddej, jew kważi. Il-Prim Ministru Robert Abela stqarr li l-fatt illi l-Pulizija stess qed jinvestigaw lill-pulizija li dwarhom hemm l-alegazzjonijiet huwa indikazzjoni ċara li l-istituzzjonijiet fil-pajjiż qed jaħdmu sewwa. Fil-fehma tiegħi din hi analiżi skorretta. Dak li qed jiġri trid tarah ukoll fil-kuntest tal-ħbiberija żvelata bejn dak li kien Deputat Kummissarju tal-Pulizija Silvio Valletta u Yorgen Fenech, (l-allegat mandant tal-assassinju ta' Daphne Caruana Galizia). F'dan il-kuntest, l-investigazzjoni tindika li l-korp tal-Pulizija huwa mnawwar minn ġewwa. Fil-waqt li l-parti l-kbira tal-membri tal-korp tal-Pulizija huma persuni serji, għandu jkun sottolinejat li mhux l-ewwel darba li rriżulta li uffiċjali anzjani tal-korp tal-pulizija kienu viċin ta' persuni li kienu taħt investigazzjoni. Kaz ieħor riċenti li niftakar hu ta' uffiċjal imlaħħaq fit- taqsima tar-reati ekonomiċi (spettur) li kien viċin ħafna ta' operatur fl-industrija tal-logħob tal-ażżard. Tant kien viċin tiegħu li anke kellu l-aċċess biex jutilizza karozza privata ta' din il-persuna, Ferrari. Il-każ imur lura sal-2015 meta missier l-ispettur, kien agent Kummissarju tal-Pulizija. Għax il-każ taz-ziju Silvio ċertament mhux l-uniku wieħed. Kien il-kandidat laburista Andy Ellul li f' artiklu ppubblikat fuq it-Times tat-28 ta' Jannar 2020 li stqarr li " ". Huwa ċertament ta' sfortuna li Andy Ellul jikkunsidra li l-pulizija għandha funzjoni politika għax l-implimentazzjoni tal-manifest elettorali hi funzjoni tal-politiċi u tagħhom biss. Dak li qal Andy Ellul jispjega ħafna dwar meta, kif u għaliex (uħud) mill-Pulizija jaġixxu u jinvestigaw. Andy Ellul kien hu nnifsu membru tal-korp tal-pulizija u allura suppost li jaf ferm iktar minn hekk! saru materja pubblika x'investigazzjoni għamlet il-pulizija? Abbażi ta' dak li ġie osservat min-naħa tal-uffiċċju tal-Prim Ministru f'Kastilja, il-Pulizija ġew jaqgħu u jqumu. Konrad Mizzi u Keith Schembri ma ġewx mitluba biex jerfgħu ir-responsabbiltà għall-azzjonijiet tagħhom meta waqqfu kumpaniji sigrieta fil-Panama: ħelsuha ħafif. Għaldaqstant wara dan il-messaġġ ċar li qiesu ma ġara xejn, ħadd ma għandu jkollu l-ebda dubju x'kejl kellu japplika għall-pulizija u għall kull min jagħmel affarijiet li s-soltu ma naċċettawhomx. Kien biss meta l- saffar li l-investigazzjoni kellha tibda. Hawn xi ħadd li jemmen li b'mod ġenwin ħadd ma nduna b'xejn? Hu ċar li bosta ħadu sehemhom u allura b'mod konvenjenti "ħadd ma nduna xejn". It-triq biex tissewwa l-ħsara li saret lir-reputazzjoni li Malta kisbet illum il-ġurnata mhix triq faċli. Li tkun stabilita mill-ġdid il-fiduċja fil-korp tal-Pulizija hu pass wieħed żgħir minn ħafna meħtieġa. Malta bil-mod qed tiġi trasformata f'soċjeta amorali fejn il-prinċipji aċċettabbli ta' imġieba korretta qed jintremew il-baħar. Hemm min jiddieħaq bihom ukoll. Rappresentanti tas- settur tas-servizzi finanzjarji qalulna li hemm bżonn is-sehem ta' kulħadd biex naslu li nnaddfu isem Malta mill-ġdid. Huwa ftit diffiċli biex wieħed jifhem kif nistgħu naslu meta hu ċar għal kulħadd li l-korp tal-Pulizija hu mnawwar minn ġewwa. ippubblikat fuq : 16 ta' Frar 2020